Taraba, Tomáš, poslanec NR SR (2020-06-05):
Ďakujem za slovo, pán predsedajúci. Vážený pán minister, ja som vôbec neplánoval vystúpiť, ale je to podľa mňa úplne samozrejmá a vítaná iniciatíva úhrady časti nájmov pre slovenský maloobchod a reštauračné služby a podobne, to je úplne logické. Ale to, čo mňa prekvapilo, bola argumentácia, ktorú ste pri tom zvolili. Uviedli ste úplne samozrejmý fakt, že jednoducho ak raz niekedy v apríli mal niekto výpadok príjmov, tak ten výpadok príjmov je vlastne nenahraditeľný, pretože už nikto tie stratené príjmy, ktoré mohli nabehnúť, už nikdy nenabehnú, už nabehnú iné príjmy. To, s tým sa zhodneme. Ale práve v tejto logike si myslím, že to treba uznať úplne všetkým podnikateľským subjektom. Každý jeden podnikateľský subjekt, ktorý nemohol vykonávať tú svoju činnosť podľa normálnej prevádzky, prišiel o časť svojich príjmov a tieto príjmy z akéhokoľvek iného sektoru už nikdy neuvidia. A teraz, vy ste povedali vetu, ktorá ma prekvapila, pretože ja s ňou súhlasím, že práve preto nepovažujete za korektné, aby sa tlačili úvery týmto maloobchodným sieťam, alebo teda prevádzkovateľom, pretože musí tam niesť nejakú, nejakú mieru, formu grantu aj štát, pretože ide o príjmy, ktoré jednoducho oni už nikdy neuvidia. No ale presne túto istú logiku si myslím, že keď si vypočujú iní podnikatelia, tento váš príhovor, tak sa budú pýtať, že a v čom sú oni horší, že u nich sa toto uplatňovať nejde. Tým ostatným podnikateľským subjektom jednoducho tie úvery tlačíte a nie je tam žiaden, žiaden pomer, že, dobre, poďme to aj pri energiách, pri ostatných proste vstupoch, napríklad maloobchodná sieť, už len taká vec, keď niekto nakúpil oblečenie a nakupuje sa napríklad na zimu, kolekcia sa nakupuje v lete, a tým, že mali zavreté tie zimné predaje, to znamená, im, im padla hodnota toho, v čom mali umorené peniaze a jednoducho dnes to musia len s obrovskými zľavami predávať. A takto môžme ísť segment po segmente. To znamená, chcem sa spýtať, či sa neobávate, že niekto využije práve túto argumentáciu, ktorú ste použili, a chcete uplatniť iba na jeden segment, že či sa neobávate, že sa ozvú aj tí druhí a povedia, dobre, ale toto nie je rovný prístup. To je jedna vec. A druhá vec, v Spojených štátoch amerických 40 % malých a stredných podnikateľov je poistených aj na prípad toho, čo sa udialo, a to je proste plošné zavretie predajných sietí rozhodnutím proste administratívneho orgánu. Približne 800 mld. amerických dolárov majú k dnešnému dňu poisťovne na svojich účtoch v Spojených štátoch amerických a vedie sa tam len jedna jediná debata, že poisťovne si dnes vysvetľujú v Amerike, že majú povinnosť ony uhrádzať výpadok príjmov týmto podnikateľom v prípade, že dôjde k určitej forme fyzického napadnutia tých kamenných predajní alebo proste že tam je fyzická prekážka. A teraz malé a stredné podnikateľské siete si objednali právne kancelárie, ktoré sa snažia dokázať, že aj vírus svojím spôsobom je fyzickou prekážkou, a chcú presadiť, aby v, aby jednoducho poisťovne boli nútené uhradiť všetkým tým, ktorí sú poistení, výpadok týchto príjmov. A moja otázka, to je teraz len informatívna, že ako to vyzerá na Slovensku, možno je to aj, možno je to aj na pána ministra financií, že či ste robili nejaký prehľad, do akej miery podnikateľské subjekty sú poistené pre prípady výpadku príjmov, a že do budúcna taká, taká idea, že či neplánujete zaviesť nejakú formu povinného poistenia. Pretože ak počúvame virológov a epidemiológov, tak je veľmi pravdepodobné, že tento, táto forma kríz virologických skôr bude narastať v európskom priestore a nie klesať. To znamená, súvisí to s budúcou nejakou pripravenosťou na podobné prípady a nepočujem veľmi, že by sme tu skloňovali, že v akom stave sú poisťovne. To znamená, očakáva sa tam nejaké plnenia alebo absolútne tento, táto forma výpadku príjmov nebola pokrytá. Plánuje štát tým pádom to nastaviť tak, aby boli nútení sa pripoisťovať, aby vznikli takéto produkty, alebo to necháme zas a znova iba na daňových poplatníkoch. Pretože forma riešenia kríz či už v 2008., či už v 2012. vždy sa viedla tou formou, že časť bola jednoducho prenesená do daňových poplatníkov. A dosť to vytváralo frustráciu, že krízy keď prinášajú straty, tak straty sa prenášajú na daňových poplatníkov, a keď sú zisky, tak spoločnosti si vyplácajú masívne dividendy. A tretia otázka moja je, že či plánujete túto formu pomoci poskytovať aj tým spoločnostiam na Slovensku, ktorých matky si vyplácajú dividendy. Pretože zaznievajú informácie, napríklad v Nemecku ako automobilky si idú vyplácať 1,2- a 1,3-miliardové dividendy tento rok, to znamená, že je to taká forma potom nespravodlivosti, ak máme len povedať, že, dobre, vlastne výsledok je, že ten daňový poplatník bude úplne zo všetkých strán na tieto pomoci ten, ktorý bude znášať v maximálnej miere tú, tú zaťaženosť. Ďakujem pekne.